

**ул. "Миро Барага" бр.07 Пробиштип** **jkp.nikolakarev@gmail.com**

**Тел/факс 032 480 666**

**ЕДБ: 4022002103620**

**ЕМБС: 5634156**

Бр. \_\_\_\_-\_\_\_\_/\_\_\_

\_\_\_.\_\_\_\_.2022г

Пробиштип

С Т А Т У Т

НА ЈАВНО КОМУНАЛНО ПРЕТПРИЈАТИЕ **„НИКОЛА КАРЕВ“**ПРОБИШТИП

(Пречистен текст)

ОКТОМВРИ 2022

ПРОБИШТИП

ЈКП Никола Карев

Врз основа на член 19 став 2 точка 1 од Законот за јавните претпријатија (Сл. весник на РМ бр. 38/96, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15, 39/16 и 64/18), член 18 став 1 алинеа 1 од Статутот на ЈКП„Никола Карев“-Пробиштип, Управниот одбор на јавното претпријатие на сендицата одржана на ден 20.04.2022 година го утврди Пречистениот текст на Статутот на ЈКП Никола Карев Пробиштип.

Пречистениот текст на Статутот ги опфаќа Статут на ЈКП Никола Карев Пробиштип бр.\_\_-\_\_\_/\_ од \_\_\_.\_\_\_.2015г и Одлука за измена и дополнување на Статутот на ЈКП Никола Карев Пробиштип бр.02-510/1 од 12.06.2018, Одлука за измена бр.02-308/1 од 18.04.2019г, Одлука за измена и дополнување бр.02-293/1 од 21.04.2022, Одлука за измена и дополнување бр.02-567/1 од 25.08.2022.

**С Т А Т У Т**

НА ЈАВНОТО КОМУНАЛНО ПРЕТПРИЈАТИЕ

**„НИКОЛА КАРЕВ" - ПРОБИШТИП**

1. **ОСНОВНИ ОДРЕДБИ**

**член 1**

Со овој статут поблиску се уредуваат организацијата, управувањето и раководењето со јавното претпријатие, дејностите, општите акти и постапката за нивно донесување, прашањата на информирање и планирање, заштитата и унапредувањето на животната средина како и други прашања од значење за јавното претпријатие.

**член 2**

Јавното комунално претпријатие „Никола Карев" од Пробиштип е основано заради вршење на дејност од комуналната област која е од јавен интерес.

Јавното претпријатие дејноста ја врши трајно и без прекин, а неговата работа е јавна и транспарентна и претставува незаменлив услов за животот и работата на граѓаните на територијата на општина Пробиштип.

Јавното претпријатие има својство на правно лице со своја жиро сметка, а за превземените обврски во правниот промет одговара со сиот свој имот**-**потполнаодговорност.

1. **ОСНОВАЊЕ**

**член 3**

Јавното комунално претпријатие „Никола Карев“ од Пробиштип е основано со одлука на Советот на поранешната општина Злетово.

Јавното комунално претпријатие „Никола Карев“ од Пробиштип продолжува да работи, согласно пренесените основачки права и обврски како и правото на сопственост на објектите на истото, на Советот на општина Пробиштип.

1. **ИМЕ, СЕДИШТЕ, ПЕЧАТ, ШТЕМБИЛ И ДЕЈНОСТИ НА ПРЕТПРИЈАТИЕТО**

**И м е**

**член 4**

Називот на јавното претпријатие гласи: Јавно комунално претпријатие „Никола Карев" Пробиштип.

Скратеното име на јавното претпријатие гласи: ЈКП „ Никола Карев" Пробиштип.

**С е д и ш т е**

**член 5**

Седиштето на јавното претпријатие се наоѓа на улица „Миро Барага" бр.7 во Пробиштип.

**П е ч а т и ш т е м б и л**

**член 6**

Јавното претпријатие има свој печат и штембил.

Печатот има форма на круг со пречник од 2 см. со текст испишан на кирилица (печатни букви) кој гласи: Јавно комунално претпријатие „Никола Карев" Пробиштип.

**член 7**

Штембилот на јавното претпријатие има правоаголна форма со испишан текст на името на претпријатието: Јавно комунално претпријатие „Никола Карев" - Пробиштип, со место за број и датум.

**член 8**

Начинот на употреба, ракување, чување и одговорност од злоупотреба на печатот и штембилот ќе се регулира со посебен акт во согласност со закон.

**Д е ј н о с т и**

**член 9**

Јавното претпријатие во рамките на својот делокруг на работење ќе ги врши следниве дејности:

36.00 - Собирање, обработка и снабдување со вода

37.00 - Отстранување на отпадни води

38.11 - Собирање на безопасен отпад

38.21 - Обработка и отстранување на безопасен отпад

39.00 - Дејности за санација и останати услуги за управување со отпад

68.32 - Управување со недвижен имот со хонорар или врз база на договор

81.10 - Комбинирани помошни дејности на објектите

81.22 - Останати дејности на чистење на згради и објекти

81.30 - Услужни дејности за уредување и одржување на животната средина

Јавното претпријатие ќе ги врши и следните дополнителни дејности:

* одржување и користење на јавните пазари
* одржување на спортски и рекреативни објекти
* одржување на јавната чистота на сервисните и станбените улици
* изградба и одржување на јавно осветлување на станбени и сервисни улици на подрачјето на општината и други електро инсталатерски работи
* изградба, одржување и користење на јавни паркиралишта од значење за општината, утврдени со урбанистичкиот план
* работи на изградба, реконструкција, управување и одржување на гробишта
* изградба, одржување, реконструкција и заштита на сервисни и станбени улици и други инфраструктурни објекти
* одржување и користење на зеленилото на сервисните и станбените улици
* отстранување на нерегистрирани моторни и други возила од јавните површини
* изградба и одржување на јавни санитарни јазли
* чистење на индивидуални септички јами
* дезинфекција и дератизација
* завршни градежни работи во рамки на делувањето на јавното претпријатие

- изградба на други објекти од нискоградба неспомнати на друго место

- изградба на хидроградежни објекти

- други градежно инсталатерски работи

- демонтирање на крш

* изработка и сервисирање на контејнери и други садови за собирање на смет за сопствени потреби
* изработка на метли и четки за одржување на јавна чистота за сопствени потреби
* изработка на жичани производи, синџири и пружини за сопствени потреби

Субјектот ќе врши дејности во надворешен промет.

**член 10**

Во извршувањето на дејностите јавното претпријатие ќе ги почитува следниве принципи: сигурност во давањето на услугите, континуитет и квалитет на услугите, транспарентност, достапност и универзална услуга, заштита на корисниците и потрошувачите.

1. **ОРГАНИ НА ЈАВНОТО ПРЕТПРИЈАТИЕ**

член 11

Органи на јавното претпријатие се:

- Управен одбор

- Директор

- Надзорен одбор

1. **Управен одбор**

**Член 12**

Орган на управување на јавното претпријатие е Управниот одбор.

Управниот одбор на јавното претпријатие се состои од 5 (пет) членови кои ги именува, односно разрешува основачот на јавното претпријатие (Советот).

За член на управниот одбор на јавното претпријатие може да биде именувано лице кое ги исполнува следниве услови:

- е државјанин на Република Северна Македонија,

- има стекнати најмалку 240 кредити според ЕКТС или завршен VII/1 степен образование и

- во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност.

Членовите на управниот одбор во јавното претпријатие треба да имаат и соодветно работно искуство, и тоа:

- два члена на управниот одбор треба да имаат најмалку пет години работно искуство од областа на дејноста на јавното претпријатие, согласно со Националната класификација на дејностите публикувана од страна на Државниот завод за статистика,

- најмалку еден член на управниот одбор треба да има најмалку три години работно искуство од областа на финансиско работење,

- најмалку еден член на управниот одбор треба да има најмалку три години работно искуство од областа на правните работи и

- најмалку еден член на управниот одбор треба да има најмалку три години работно искуство од областа на техничките науки.

Постапката и начинот на избор и именување на членови на управниот одбор се спроведува согласно одредбите од Законот за јавните претпријатија.

Основачот на јавното претпријатие може да го разреши претседателот или членовите на управниот одбор пред истекот на мандатот во случаите утврдени со одредбите од законските прописи, додека во случај на смрт или губење на деловната способност функцијата член на управниот одбор прстанува по сила на закон

**член 13**

Неспојливи се функцијата претседател и член на управниот одбор на јавното претпријатие со функциите претседател и членови на Владата на РС Македонија, како и градоначалник на општината.

Член на управниот одбор на јавното претпријатие не може да има лично, преку трето лице или по било која основа, интереси во претпријатие или трговско друштво кое е во деловни односи со јавното претпријатие, кои можат да имаат било какво влијание на неговата независност и непристрасност во одлучувањето во јавното претпријатие.

Секој член на управниот одбор, односно директорот на јавното претпријатие, се должни да го предупредат основачот на постоењето на интересот од ставот два(2) на овој член, кај еден или повеќе членови на Управниот одбор.

**член 14**

Мандатот на членовите на управниот одбор на јавното претпријатие почнува да тече од денот на конституирањето на управниот одбор, чие времетраење изнесува четири (4) години, со право на уште еден последователен мандат.

Конститутивната седница на управниот одбор, ја свикува претседателот на претходниот управен одбор во рок од 20 дена од денот на именувањето на членовите на управниот одбор од страна на Советот и претседава со неа до изборот на нов претседател.

Ако управниот одбор не се свика во рокот предвиден во став 2 на овој член, членовите на управниот одбор сами се состануваат и под претседавање на најстариот член на управниот одбор го конституираат управниот одбор во рок од 10 дена по истекот на рокот предвиден во став 2 на овој член.

Ако конститутивната седница не се одржи во рокот предвиден во став 3 на овој член Советот ќе именува нови членови на управниот одбор.

Претседателот и членовите на управниот одбор на јавното претпријатие имаат право на месечен надоместок за својата работа, врз основа на присуство на седници на управниот одбор на јавното претпријатие, кој вкупнен месечен надоместок, поединечно, не смее да го надмине износот од една половина од просечната нето-плата на вработените во јавното претпријатие исплатена во претходната година, чија висина со одлука го утврдува основачот на јавното претпријатие

**член 15**

Со управниот одбор раководи во согласност со утврдениот дневен ред, претседател кој се избира од редот на членовите на одборот, а во случај на негово отсуство или спреченост го заменува неговиот заменик.

Претседателот на управниот одбор и неговиот заменик се избираат на предлог на членовите на одборот, со јавно гласање и со мнозинство гласови од вкупниот број членови на одборот.

Гласањето за претседател на управниот одбор и за неговиот заменик е поединечно.

**член 16**

Управниот одбор може полноправно да работи и одлучува доколку се присутни повеќе од половината членови на управниот одбор.

Секој член на управниот одбор при гласањето брои еден глас.

Одлуките на управниот одбор се сметаат за донесени ако за нив гласале повеќе од половината од сите членови на управниот одбор.

**член 17**

Седниците на управниот одбор ги свикува претседателот на управниот одбор.

Претседателот на управниот одбор може да свика седница и по барање на:

- основачот

- најмалку 4 (четири) члена на управниот одбор и

- директорот на јавното претпријатие

**член 18**

Управниот одбор ги врши следните работи:

- донесува статут на јавното претпријатие и врши негови измени и дополнувања;

- усвојува програма за работа и развој на јавното претпријатие;

- ја утврдува деловната политка на јавното претпријатие;

- ги усвојува тримесечниот извештај кој содржи показатели за финансиското работење, годишната сметка и извештајот за работењето на јавното претпријатие;

- одлучува за средствата остварени со работењето на јавното претпријатие и начинот на покривањето на загубите;

- донесува одлуки за инвестиционо вложување;

- ги утврдува цените на услугите што ги дава јавното претпријатие ;

- одлучува за внатрешната организациона поставеност на јавното претпријатие;

- дава претходна согласност на Актот за систематизација на работните места во јавното претпријатие;

- го донесува актот за утврдување на висината на вредноста на бодот за пресметување на платите на вработените во јавното претпријатие;

- донесува програми, планови, одлуки и други акти од областа на работењето;

- одлучува во втор степен по споровите од работен однос;

- ги донесува општите акти на јавното претпријатие;

- одлучува за службени патувања во странство;

- одлучува за издавање под закуп на сопствен недвижен имот;

- врши други работи во согласност со Законот за јавни претпријатија и Законот за комунални дејности.

Претседателот на управниот одбор или доколку претседателот од оправдани причини не е во можност да присуствува членот на управниот одбор овластен од претседателот, е должен да присуствува на седницата на Советот на општината кога се дискутира и се одлучува за работи и документи од надлежност на управниот одбор на јавното претпријатие.

**член 19**

Советот како основач на јавното претпријатие дава согласност на:

**1.** Статутот на јавното претпријатие и неговите измени и дополнувања;

**2.** Актот за употреба на средствата остварени со работењето на јавното претпријатие и покривањето на загубите;

**3.** Актот за задолжување на јавното претпријатие;

**4.** Актот со кој се утврдуваат цените на услугите што јавното претпријатие ги врши за корисниците доколку таквите цени не се предмет на регулирање од страна на независно регулаторно тело;

**5.**Актот за утврдување на висината на вредноста на бодот за пресметување на платите на вработените во јавното претпријатие;

**6.** Годишната сметка и извештајот за работењето на јавното претпријатие;

**7.** Годишната инвестициона програма усогласена со вкупниот развој и

**8.** Измената или проширувањето на дејноста на јавното претпријатие.

1. **Д и р е к т о р**

**член 20**

Со работата на јавното претпријатие раководи директор кого го избира и разрешува градоначалникот на општина Пробиштип (во понатамошен текст: градоначалник) врз основа на јавен конкурс за мандат од 4 години со можност за повторен избор за уште еден мандат .

Градоначалникот на општината три месеца пред истекот на мандатот на постојниот директор донесува одлука за распишување на јавен конкурс за избор на директор. За именување на директор се објавува јавен оглас во три дневни весници, кои се издаваат на целата територија на Република Северна Македонија, од кои во еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик, а рокот за пријавување на кандидатите изнесува 8 работни дена.

Градоначалникот е во обврска да изврши избор од пријавените кандидати во рок од 15 дена од денот на завршувањето на конкурсот.

Градоначалникот во рок од 8 дена по извршениот избор е во обврска да ги извести кандидатите кои не се избрани со правна поука за заштита на нивните права, да го извести и за избраниот кандидат како и да му ги врати сите поднесени документи.

**член 21**

За директор може да биде именувано лице кое ги исполнува следниве услови:

- е државјанин на Република Северна Македонија,

- има стекнати најмалку 240 кредити според ЕКТС или завршен VII/1 степен образование,

- во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност,

- има минимум пет години работно искуство,

- поседува еден од следните меѓународно признати сертификати или уверенија за активно познавање на англискиот јазик не постар од пет години и тоа: ТОЕФЕЛ ИБТ (TOEFL iBT) - најмалку 74 бода, ИЕЛТС (IELTS) - најмалку 6 бода, ИЛЕЦ (ILEC Cambridge English: Legal) - најмалку Б2 (B2) ниво, ФЦЕ (FCE Cambridge English: First) -положен, БУЛАТС (BULATS) - најмалку 60 бода, или АПТИС (АPTIS) - најмалку ниво Б2 (B2) ,

- да предложи програма за работа и развој на претпријатието.

**член 22**

Директорот на јавното претпријатие ги врши следните работи:

* го обезбедува спроведувањето на одлуките и заклучоците на управниот одбор;
* ја предлага програмата за работа и развојна јавното претпријатие;
* ја организира работата и се грижи за реализација и спроведување на програмите и плановите;
* учествува во утврдувањето на критериумите за користење и располагање со средства и употреба на истите остварени со работењето на јавното претпријатие;
* врши усогласување на деловната активност на јавното претпријатие;
* склучува договори во име на јавното претпријатие;
* ги информира работниците за целокупното работење на јавното претпријатие;
* одобрува службени патувања во земјата;
* го донесува актот за систематизација на работни места во јавното претпријатие по претходна согласност од Управниот одбор и Министерството за информатчко општество и администрација во делот на усогласеноста на описите на работни места со Каталогот на работни места;
* решава за распоредување на работниците и за други права од работен однос во прв степен;
* поднесува извештај за резултатите од работењето на јавното претпријатие по периодични извештаи и годишни пресметки;
* изрекува дисциплински мерки за повреда на работните обврски и за престанок на работен однос во согласност со Закон и Колективен договор;
* донесува одлуки за засновање работен однос на определено и неопределено време и врши избор од пријавените кандидати;
* ги именува и разрешува работниците со посебни овластувања и одговорности;
* самостојно донесува одлуки и врши други работи во согласност со закон и актите на претпријатието.

**член 23**

Директорот на јавното претпријатие има обврска да доставува тримесечни извештаи до Советот кои ќе содржат показатели за финансиското работење.

Директорот е должен да ги објави тримесечниот извештај кој содржи показатели за финансиското работење, годишната сметка и извештајот за работењето на јавното претпријатие на веб страницата на јавното претпријатие.

**член 24**

Функцијата директор е неспоива со функцијата пратеник на Собранието на РС Македонија, функцијата претседател и член во Владата на РС Македонија, како и член на Советот и градодначалник на општината.

**член 25**

Директорот на јавното претпријатие за својата работа одговара пред градоначалникот.

**член 26**

Директорот како застапник е овластен во рамките на дејноста на јавното претпријатие да склучува договори и склучува одредени спогодби како и да го застапува јавното претпријатие пред судовите и другите органи и институции.

За склучување одредени договори и спогодби кои се однесуваат на поголеми инвестициони вложувања, набавка и утврдување на основните средства, директорот да побара согласност и одобрение од управниот одбор.

Во случај на отсуство или евентуална спреченост да ја врши својата функција, директорот овластува лице кое го заменува во границите на овластувањата на директорот што се запишани во трговскиот регистар.

Полномошното од ставот 3 на овој член се дава во согласност со одредбите на Законот за облигационите односи.

**член 27**

За одредени работи и работни задолженија директорот издава полномоштва во писмена форма на други стручни лица, а особено заради застапување пред судските и други органи.

Полномошникот го застапува јавното претпријатие само во границите на полномошното.

**член 28**

Директорот може да биде разрешен и пред истекот на мандатот, во следните случаи:

- на лично барање;

- доколку не ја спроведе програмата за работа и развој на јавното претпријатие;

- доколку не биде усвоен извештајот за материјално-финансиското работење;

- доколку со правосилна одлука му е изречена казна затвор заради кражба, измама, издавање на чек без покритие, злоупотреба на довербата, фалсификат, лажна изјава дадена под заклетва и

- во други случаи утврдени со закон.

**член 29**

Градоначалникот во рок од 5 дена од денот на разрешувањето на директорот, престанокот на мандатот по друг основ или кога нема да изврши избор од пријавените кандидати во рок од 15 дена од денот на завршувањето на конкурсот, именува вршител на должноста директор.

Вршителот на должноста директор ги врши работите до изборот на нов директор но не подолго од 6 месеци од денот на неговото именување.

3. **Надзорен одбор**

**член 30**

За вршење контрола на материјално - финансиското работење на јавното претпријатие се формира надзорен одбор за контрола на материјално - финансиското работење (во натамошниот текст: надзорен одбор) составен од три (3) члена.

Членовите на надзорниот одбор во јавното претпријатие од ставот 1 на овој член ги именува, односно разрешува основачот на јавното претпријатие (Советот), чие времетраење на мандатот изнесува четири (4) години, со право на уште еден последователен мандат.

За член на надзорниот одбор може да биде именувано лице кое ги исполнува следниве услови:

- е државјанин на Република Северна Македонија,

- има стекнати најмалку 240 кредити според ЕКТС или завршен VII/1 степен образование од областа на правните науки, економските науки или од областа на дејноста на јавното претпријатие и

- во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност.

Членовите во надзорниот одбор на јавното претпријатие треба да имаат и соодветно работно искустви и тоа:

- еден член на надзорниот одбор треба да има најмалку пет години работно искуство од областа на дејноста на јавното претпријатие, согласно Националната класификација на дејностите на Државниот завод за статистика,

- еден член на надзорниот одбор треба да има најмалку пет години работно искуство од областа на финансиското работење и

- еден член на надзорниот одбор треба да има најмалку пет години работно искуство од областа на правните работи.

Постапката и начинот на именување и разрешување на членовите на надзорниот одбор се спроведуваат согласно одредбите од Законот за јавните претприајтија.

Функцијата член на надзорниот одбор е неспојлива со функцијата пратеник во Собранието на РС Македонија и функциите претседател и членови на Владата на РС Македонија, како и член на Советот и Градоначалник на општината, за јавните претпријатија, основани од општината.

Претседателот и членовите на надзорниот одбор на јавното претпријатие за секоја седница на надзорен одбор на која присуствувале имаат право на надоместок во висина до една третина од просечната нето плата на вработените во јавното претпријатие исплатена во претходната година, а висината на надоместокот со одлука го утврдува основачот на јавното претпријатие.

**член 31**

Членовите на надзорниот одбор може да присуствуваат на седниците на управниот одбор доколку управниот одбор тоа го побара од нив и им се доставува покана со сите материјали што им се доставуваат и на членовите на управниот одбор.

Надзорниот одбор задолжително ги прегледува годишните сметки и извештаи за работа на јавното претпријатие и дава свое мислење до управниот одбор.

Управниот одбор не може да ги усвои годишните сметки и извештајот за работа на јавното претпријатие ако претходно не добие позитивно мислење од надзорниот одбор.

Претседателот на надзорниот одбор на јавното претпријтие или доколку претседателот од оправдани причини не е во можност да присуствува членот на надзорниот одбор овластен од претседателот, е должен да присуствува на седницата на Советот на општината, кога се дискутира и се одлучува за работи и документи од надлежност на надзорниот одбор на јавното претпријатие.

**член 32**

Надзорниот одбор задолжително се состанува најмалку четири пати годишно.

**член 33**

Јавното претпријатие не може на преседателот или член на управниот одбор, на претседателот или на член на надзорниот одбор или на директорот на јавното претпријатие да им дава заеми или гаранции на заеми кои тие ги склучиле со трети лица.

Преземената обврска спротивно на став 1 од овој член е ништовна и без правно дејство.

**член 34**

Директорот, членовите на управниот одбор и членовите на надзорниот одбор, ако извршат, односно донесат одлука за која знаеле или за која со оглед на околностите, морале да знаат дека ги повредуваат интересите на јавното претпријатие, одговараат неограничено и солидарно за штетата настаната со таквата одлука.

Одговорноста се утврдува согласно со одредбите од Законот за трговските друштва кои се однесуваат на органите на управување.

**4. Други органи и тела**

**член 35**

За остварување на одредени права, обврски и одговорности на работниците во јавното претпријатие се формираат помошни органи и тела - комисии кои можат да бидат постојани и повремени.

Во јавното претпријатие се формираат следните постојани комисии:

-Комисија за контрола на боледувањата.

-Комисија за утврдување одговорност за сторена повреда на работни обврски.

-Комисија за утврдување на материјална одговорност за сторена штета.

-Комисија за обезбедување заштита при работа и заштита на човековата средина.

-Комисија за заштита и спасување.

Во случај на потреба се формираат и други времени комисии.

**член 36**

Секоја комисија ја сочинуваат најмалку 3 (тројца) членови и 3 (тројца) заменици избрани од страна на управниот одбор.

Комисијата од своите редови избира претседател и заменик претседател.

Комисијата ја свикува и со неа раководи претседателот односно заменик претседателот.

Комисијата работи на седница и одлучува во прв степен.

Членовите на комисиите се избираат за време од 2 години со можност за повторен избор.

**член 37**

Директорот на јавното претпријатие формира стручен колегиум како советодавен стручен и оперативен орган.

Со колегиумот раководи и истиот го свикува директорот на јавното претпријатие.

**5. Внатрешна организација на јавното претпријатие**

**член 38**

Внатрешната организациона поставеност на јавното претпријатие ќе се организира во:

- Сектори

- Одделенија и

- оддели

**член 39**

Јавното претпријатие може да основа подружници кои немаат својство на правно лице, но можат да настапуваат во правниот промет во име и за сметка на јавното претпријатие.

Со подружницата раководи раководител што го именува директорот на јавното претпријатие.

Седиштето на подружницата бр.1 на Јавното комунално претпријатие „Никола Карев“ Пробиштип:Градски пазар – Пробиштип се наоѓа на ул.„Миро Барага“ бр.2/А во Пробиштип.

Овластено лице за застапување на подружницата е овластеното лице, односно директорот на ЈКП Никола Карев Пробиштип

Претежна дејност на подружницата е:68.20 - Издавање и управување со сопствен недвижен имот или недвижен имот земен под закуп (лизинг)

Називот на подружницата гласи: Јавно комунално претпријатие „Никола Карев“ Пробиштип: Подружница Градски пазар – Пробиштип.

Подружницата нема својство на правно лице.

Седиштето на подружницата бр.2 на Јавното комунално претпријатие „Никола Карев“ Пробиштип: Пазар – Злетово се наоѓа на ул.„Маршал Тито“ бр.23/А во Злетово.

Овластено лице за застапување на подружницата е овластеното лице, односно директорот на ЈКП Никола Карев Пробиштип

Претежна дејност на подружницата е:68.20 - Издавање и управување со сопствен недвижен имот или недвижен имот земен под закуп (лизинг)

Називот на подружницата гласи: Јавно комунално претпријатие „Никола Карев“ Пробиштип: Пазар – Злетово.

Подружницата нема својство на правно лице.

**член 40**

Работниците со посебни овластувања ги именува и разрешува директорот.

**член 41**

Ако во работната единица настанат пореметувања во работењето или истите не ги извршуваат своите обврски во процесот на работењето, управниот одбор на предлог на директорот, донесува одлука за превземање на следниве мерки:

-да се утврди друга организација на работа на обавување на други работи во одреден организационен дел на јавното претпријатие;

-да се суспендираат или органичат одредени права на работниците во одреден организационен дел на јавното претпријатие;

-да се укинат поедини организациони делови на јавното претпријатие, работниците да се распоредат во другите организациони делови на јавното претпријатие или да се прогласат за технолошки вишок, согласно законот;

-да се сменат работниците кои раководат со одредени организациони делови.

1. **АКТИ НА ЈАВНОТО ПРЕТПРИЈАТИЕ**

**член 42**

Освен статутот на јавното претпријатие се донесуваат и следните акти:

-Колективен договор;

- Правилник за внатрешна организација на јавното претпријатие.

- Правилник за систематизација на работните места, со опис на работните задачи во јавното претпријатие.

-Правилник за распределба на добивката и плати;

-Правилник за заштита при работа;

-Други акти.

Актите на јавното претпријатие ги донесува и толкува управниот одбор.

Актите мора да бидат во согласност со статутот на јавното претпријатие.

1. **ИНФОРМИРАЊЕ НА РАБОТНИЦИТЕ**

**член 43**

Управниот одбор и директорот се одговорни за редовно, вистинито и навремено информирање на работниците за севкупното работење на јавното претпријатие за остварувањето и распределба на добивката, на располагањето, користењето и здружувањето на средствата, како и за други прашања од значење за работата на работниците и на јавното претпријатие во целина.

Работниците се информираат преку огласна табла на јавното претпријатие и други средства за информирање.

1. **ПОЛОЖБА НА ВРАБОТЕНИТЕ ВО ЈАВНОТО ПРЕТПРИЈАТИЕ**

**член 44**

Вработените во јавното претпријатие кои вршат работи од административна природа заради остварување на дејноста заради која е основано јавното претпријатие имаат статус на административни службеници и за нивниот работен однос се применуваат одредбите од Законот за административните службеници и колективните договори.

Вработените во јавното претпријатие кои вршат работи од дејноста заради која е основано јавното претпријатие имаат статус на даватели на јавни услуги, и за нивниот работен однос се применуваат одредбите од Законот за јавните претпријатија, Законот за вработени во јавен сектор и колективните договори.

Вработените во јавното претпријатие кои вршат помошно-технички работи со кои се овозможува непречено функционирање на јавното претпријатие имаат статус на помошно-технички лица и за нивниот работен однос се применуваат одредбите од Законот за јавните претпријатија, Законот за вработени во јавен сектор и општите прописи за работни односи.

1. **КОНТРОЛА НАД ЈАВНОТО ПРЕТПРИЈАТИЕ**

**член 45**

Работењето на јавното претпријатие подлежи на економско-финансиска контрола уредена со посебен закон.

1. **РАСПОРЕДУВАЊЕ НА ВИШОКОТ НА СРЕДСТВА ОД РАБОТЕЊЕТО И ПОКРИВАЊЕ НА ЗАГУБИТЕ НА ЈАВНОТО ПРЕТПРИЈАТИЕ**

**член 46**

Јавното претпријатие го води своето материјално-финансиско работење според меѓународните финансиски стандарди за јавниот сектор.

**член 47**

Советот, вишокот на средства остварени од работењето на јавното претпријатие го вложува во јавното претпријатие врз основа на детални финансиски планови.

**член 48**

Јавното претпријатие е должно годишно да изработува детални финансиски планови кои ќе ги содржат сите приходи и расходи на јавното претпријатие, инвестициите со динамиката на нивно реализирање.

1. **СТАТУСНИ ПРОМЕНИ**

**член 49**

Советот може да одлучи јавното претпријатие да се припои кон друго јавно претпријатие, две или повеќе јавни претпријатија да се спојат во едно или јавното претпријатие да се подели на две или повеќе јавни претпријатија.

Советот може да одлучи дел од јавното претпријатие (организациона единица) да се припои кон друго јавно претпријатие или да се организира како самостојно јавно претпријатие.

1. **ЗАШТИТА НА ЈАВНИОТ ИНТЕРЕС ВО ЈАВНОТО ПРЕТПРИЈАТИЕ**

**член 50**

Во случај на нарушување на работењето, односно вршењето на дејноста на јавното претпријатие или ако јавното претпријатие не ги извршува со закон утврдените обврски, а што не е последица на неизвршувањето на обврските од страна на основачот утврдени со актот за основање, основачот може да презема мерки со кои се обезбедуваат услови за непречено работење на јавното претпријатие.

**член 51**

Нарушување на работењето на јавното претпријатие се смета дека настапило :

1. Ако со начинот на работење на јавното претпријатие не се обезбедува трајно и непречено вршење и пружање на услуги или остварувањето на планот за развој, на начин утврден со законот, со што се нанесува штета или може да се насене штета на корисниците
2. Ако со располагањето на средствата се менува основната намена на средствата, се менуваат и основните услови за работење на јавното претпријатие утврдени во согласност со законот, заради остварување на јавниот интерес во јавното претпријатие, со што суштествено се отежнува вршењето на неговата дејност утврдена со актот за основање и
3. Во други случаи утврдени со закон.

**член 52**

Во случај на нарушување на работењето од случаите од член 51, спрема јавното претпријатие, основачот може да ги презема следните мерки :

1. да го распушти управниот одбор
2. да го распушти надзорниот одбор
3. да ја промени организацијата на јавното претпријатие
4. да го запре од извршување актот на јавното претпријатие кој е спротивен на законот

5. да го запре од извршување актот на јавното претпријатие ако го доведува во прашање остварувањето на основните функции на јавното претпријатие и

6. други мерки утврдени со посебен закон со кој се уредуваат условите и начинот на вршење на одделна дејност од јавен интерес.

Ако биде преземена мерката од точка 1 од овој член, основачот ги пренесува овластувањата на управниот одбор на еден или повеќе претставници кои се именуваат со мандат од најмногу шест месеци.

1. **ЗАШТИТА И СПАСУВАЊЕ**

**член 53**

Јавното претпријатие е должно без повик од надлежен орган кој раководи со акциите за заштита и спасување, да преземе одредени мерки за заштита и спасување ако постојат или настанат ненадејни опасности и за тоа веднаш и на најбрз начин го извести Центарот за управување со кризи.

**член 54**

Јавното претпријатие во рамките на својот деловен процес е должно да ги организира заштитата и спасувањето на вработените и имотот, да се подготвувува и да презема превентивни мерки и активности за отстранување на последиците, како и да изврши и други задачи во врска со заштитата и спасувањето.

1. **ЗАШТИТА И УНАПРЕДУВАЊЕ НА ЖИВОТНАТА СРЕДИНА**

**член 55**

Со цел за заштита и унапредување на животната средина управниот одбор на јавното претпријатие донесува програма и соодветни одлуки и мерки, обезбедува средства за таа намена а по потреба формира органи и задодлжува поединци кои ќе се грижат за спроведување на програмата, одлуките и мерките.

**XIV. СИНДИКАТ**

**член 56**

Работниците во јавното претпријатие правото на синдикално здружување заради застапување, претставување, унапредување и заштита на своите економски, социјални и други поединечни и колективни интереси ги остваруваат во согласност со Законот за работни односи и Колективниот договор.

**XV. ШТРАЈК**

**член 57**

Работниците во јавното претпријатие правото на штрајк го остваруваат согласно ЗРО, Законот за јавни претпријатија и Колективниот договор.

**XVI. ДЕЛОВНА ТАЈНА**

**член 58**

Во интерес да се зачува безбедноста и успешното работење на јавното претпријатие, поедини податоци од работењето и односите во јавното претпријатие можат да се прогласат за деловна тајна и истите можат да се соопштат на трети лица под услов на начин пропишан со закон и посебен акт.

**XVII. ПРЕОДНИ И ЗАВРШНИ ОДРЕДБИ**

**член 59**

Измените и дополнувањата на овој статут ќе ги врши управниот одбор на начин и постапка како и при неговото донесување.

Толкувањата на одредбите на овој статут ги врши управниот одбор.

**член 60**

Останатите акти на јавното претпријатие да се усогласат со статутот во рок од 60 дена од неговото стапување во сила.

**член 61**

Овој Статут влегува во сила од денот на објавувањето на согласноста дадена од страна на Советот на општина Пробиштип, објавена во Службен гласник на општина Пробиштип.

|  |  |
| --- | --- |
| Број\_\_\_\_\_\_\_\_\_\_\_\_\_\_ од  \_\_.\_\_.202\_\_ год.  Пробиштип | ЈКП „Никола Карев" - Пробиштип  Управен одбор  Претседател: \_\_\_\_\_\_\_\_\_\_\_\_\_\_\_\_\_  Дане Митровски |